**แนวทางการปฏิบัติงาน**

**เรื่อง การจ่ายคืนเงินค่าจองซื้อหลักทรัพย์**

**---------------------------------------------------------**

เพื่อให้การปฏิบัติงานในเรื่องการจ่ายคืนเงินค่าจองซื้อหลักทรัพย์ให้แก่ผู้จองซื้อหลักทรัพย์ที่ไม่ได้รับการจัดสรรเป็นไปอย่างเหมาะสมและมีประสิทธิภาพ เป็นไปเพื่อประโยชน์ของผู้ลงทุนในการได้รับคืนเงินค่าจองซื้อหลักทรัพย์ให้แก่
ผู้จองซื้อหลักทรัพย์ที่ไม่ได้รับการจัดสรรผ่านช่องทางต่างๆ ในระยะเวลาที่เหมาะสม

 อ้างถึงข้อ 14 แห่งประกาศคณะกรรมการกำกับตลาดทุน ที่ ทธ. 27/2559 เรื่องหลักเกณฑ์ เงื่อนไข และวิธีการ ในการจัดจำหน่ายหลักทรัพย์ ลงวันที่ 8 กรกฎาคม 2559 แก้ไขเพิ่มเติมโดยประกาศคณะกรรมการกำกับตลาดทุน ที่
ทธ. 10/2560 เรื่องหลักเกณฑ์ เงื่อนไข และวิธีการ ในการจัดจำหน่ายหลักทรัพย์ (ฉบับที่ 2) ลงวันที่ 14 กุมภาพันธ์ 2560 ข้อ 14 (1) ซึ่งกำหนดให้การคืนเงินค่าจองซื้อหลักทรัพย์ให้แก่ผู้จองซื้อหลักทรัพย์ให้เป็นไปตามระยะเวลาและวิธีการที่สมาคมบริษัทหลักทรัพย์ไทยกำหนดโดยได้รับความเห็นชอบจากสำนักงาน

อาศัยอำนาจตามความในข้อ 22 แห่งข้อบังคับสมาคมบริษัทหลักทรัพย์ไทย โดยความเห็นชอบของสำนักงานคณะกรรมการกำกับหลักทรัพย์และตลาดหลักทรัพย์ สมาคมบริษัทหลักทรัพย์ไทยจึงกำหนดแนวทางการปฏิบัติงาน เรื่อง การจ่ายคืนเงินค่าจองซื้อหลักทรัพย์ เพื่อให้สมาชิกถือปฏิบัติ ดังนี้

ข้อ 1 ในแนวทางการปฏิบัติงานนี้

 “สำนักงาน” หมายความว่า สำนักงานคณะกรรมการกำกับหลักทรัพย์และตลาดหลักทรัพย์

 “ตลาดหลักทรัพย์” หมายความว่า ตลาดหลักทรัพย์แห่งประเทศไทย

 “สมาคม” หมายความว่า สมาคมบริษัทหลักทรัพย์ไทย

 “สมาชิก” หมายความว่า สมาชิกสมาคมบริษัทหลักทรัพย์ไทยที่ประกอบธุรกิจการจัดจำหน่ายหลักทรัพย์

 “ลูกค้า” หมายความว่า ผู้ใช้บริการของสมาชิกที่เกี่ยวข้องกับการประกอบธุรกิจการจัดจำหน่ายหลักทรัพย์

 “หลักทรัพย์” หมายความว่า หลักทรัพย์ตามมาตรา 4 ของพระราชบัญญัติหลักทรัพย์และตลาดหลักทรัพย์

 นอกเหนือจากคำที่บัญญัติไว้ข้างต้น ให้คำที่ปรากฏในแนวทางการปฏิบัติงานฉบับนี้มีความหมายเป็นไปตามนิยามที่กำหนดไว้ในประกาศคณะกรรมการกำกับตลาดทุน ที่ ทธ. 27/2559 เรื่องหลักเกณฑ์ เงื่อนไข และวิธีการ ในการจัดจำหน่ายหลักทรัพย์ ลงวันที่ 8 กรกฎาคม พ.ศ. 2559

ข้อ 2 สมาชิกต้องจัดให้มีข้อตกลงกับผู้เสนอขายหลักทรัพย์เกี่ยวกับการคืนเงินค่าจองซื้อหลักทรัพย์ให้แก่ผู้จองซื้อหลักทรัพย์โดยอย่างน้อยต้องเป็นไปตามแนวทางการปฏิบัติงานฉบับนี้

ข้อ 3 สมาชิกต้องคืนเงินค่าจองซื้อหลักทรัพย์ให้แก่ผู้จองซื้อหลักทรัพย์ที่ไม่ได้รับการจัดสรรผ่านทางช่องทางต่างๆภายในระยะเวลาที่กำหนดตามแนวทางการปฏิบัติงานฉบับนี้ ดังนี้

3.1 กรณีผู้จองซื้อหลักทรัพย์เป็นลูกค้าของสมาชิก

ให้สมาชิกคืนเงินค่าจองซื้อหลักทรัพย์ โดยหักบัญชีเงินฝากธนาคารของสมาชิกโดยอัตโนมัติ (Automated Transfer System (ATS)) เข้าบัญชีเงินฝากธนาคารของลูกค้า หรือโดยโอนเงินเข้าบัญชีซื้อขายหลักทรัพย์ตามประเภทบัญชีที่ลูกค้าแจ้งไว้ภายใน 5 วันทำการ นับตั้งแต่วันปิดการเสนอขาย วันที่สิ้นสุดระยะเวลายกเลิกการจองซื้อหลักทรัพย์ หรือวันที่ปรากฏข้อเท็จจริงที่เป็นเหตุแห่งการยกเลิกการเสนอขายหลักทรัพย์ แล้วแต่กรณี

3.2 กรณีผู้จองซื้อหลักทรัพย์เป็นบุคคลทั่วไป ที่มิใช่ลูกค้าของสมาชิก

 ให้สมาชิกคืนเงินค่าจองซื้อหลักทรัพย์โดยโอนเงินให้ผู้จองซื้อหลักทรัพย์ผ่านบัญชีธนาคารตามที่ระบุไว้ในใบจองซื้อหลักทรัพย์ภายใน 7 วันทำการ หรือสั่งจ่ายเช็คในนามผู้จองซื้อหลักทรัพย์ภายใน 10 วันทำการ นับตั้งแต่วันปิดการเสนอขาย วันที่สิ้นสุดระยะเวลายกเลิกการจองซื้อหลักทรัพย์ หรือวันที่ปรากฏข้อเท็จจริงที่เป็นเหตุแห่งการยกเลิกการเสนอขายหลักทรัพย์ แล้วแต่กรณี

ประกาศนี้มีผลบังคับตั้งแต่วันที่ 1 มีนาคม 2560 เป็นต้นไป

 ประกาศ ณ วันที่ 28 กุมภาพันธ์ 2560

 (นางภัทธีรา ดิลกรุ่งธีระภพ)

 นายกสมาคม